Korea

Laag un Eegenaart
Korea is een Halfinsel in Oostasien. Siet dat Enn vun den Koreakrieg is Korea updeelt in twee Staaten. In den Noorden liggt de Demokraatsche Volksrepublik Korea (Noordkorea) un in'n Süden de Republik Korea (Süüdkorea). De Grenz vun Korea stött in'n Noorden an China un an Russland. Vun Japan is Korea scheedt dör de Oostsee (Japaansche See). Bit dat Land deelt wurrn is, hett Korea meist dusend Jahr lang een eenig Riek bildt. Dor kümmt dat vun her, dat in ganz Korea de Kultuur un de Sellschup tämlich öbereen sünd.

 Naamens 
 Up Koreaansch 
Up Koreaansch gifft dat in den Noorden un in den Süden verscheden Naamens för dat Land. In Noordkorea seggt se dor Chosǒn to. Düsse Naam kümmt vun dat eerste koreaansche Königriek Go-Joseon vun her. Dat warrt faken seggt, Joseon bedutt so wat as „an'n Morgen, wenn dat still is“ oder ok „Land, wo de frische Morgen kümmt“. Dor kümmt woll ok de Naam „Land vun den frischen Morgen/Land vun den stillen Morgen“ in de Spraak vun de Dichters vun her.

In Süüdkorea warrt dat Land Hanguk („Han-Riek“) nömmt. Düsse Naam kümmt vun de histoorschen Rieken Mahan, Jinhan un Byeonhan. Düsse Staaten harrn sik in dat 1. Johrhunnert nah Christus to den Samhan-Bund (Dreebund) tohopenslaten. 
Vun 1897 bit 1910, as de Japaners dat Land innahmen harrn, wurr dat Land mit Daehan (Groot-Han) betekent.

 Westlich Spraken 
Marco Polo geev de Halfinsel up sien Reis in dat late 13. Johrhunnert den Namen Cauly. Dor hett he woll den chineeschen Namen för dat Königriek Goryeo togrunn leggt. De Chinesen säen dor Gāolì to. 

Schrievers ut Europa nömen dat Land bit in dat 20. Johrhunnert mal Corea un anner mal Korea. Dor, wo de Lüde romaansche Spraken snackt, heet dat hüdigendags Corea, annerwegens steiht Korea.

Kategorie:Korea
Kategorie:Halfeiland
Kategorie:Japaansche See
Kategorie:Gele See